Грамада (община)

Община Грамада се намира в Северозападна България и е една от съставните общини на област Видин. Общинският център е гр. Грамада.

География

Географско положение, граници, големина 
Общината е разположена в централната част на област Видин. С площта си от 184,213 km2 заема 9-о място сред 11-те общините на областта, което съставлява 6,03% от територията на областта. Границите ѝ са следните:
 на изток – община Видин;
 на югоизток – община Димово;
 на юг – община Макреш;
 на северозапад – община Кула.

Релеф, води 
Релефът на общината е предимно слабо хълмист. Територията ѝ попада в северозападната част на Западната Дунавска равнина. Основната характеристика на релефа са обширните междудолинни гърбици, които са заравнени или слабо наклонени, а между тях са разположени дълбоко всечените долини на реките Войнишка и Видбол (десни притоци на Дунав) и техните притоци. Като цяло теренът се понижава от югозапад на североизток. Най-високата точка на общината се намира в най-западната ѝ част, северозападно от село Бранковци, на границата с община Кула – 314 m н.в., а най-ниската точка – на противоположния североизточен край, в коритото на Войнишка река – 74 m н.в.

Общината попада в два водосборни басейна – на реките Войнишка и Видбол, които протичат през нея от югозапад на североизток със средните си течения в дълбоко всечени долини със стръмни склонове. На някои от техните притоци са изградени няколко микроязивира, по-големи от които са „Фарфун“ (южно от град Грамада) и „Тошевци“ (югозападно от село Тошевци).

Населени места 
Общината има 8 населени места с общо население 1345 жители по преброяването от 7 септември 2021 г.

Административно-териториални промени 
 МЗ № 1966/обн. 16.11.1935 г. – преименува с. Гол тупан на с. Срацимирово;
 МЗ № 593/обн. 03.04.1945 г. – признава н.м. Бенчовица за с. Бояново;
 – признава н.м. Исланица за с. Милчина лъка;
 Указ № 663/обн. 29.12.1950 г. – преименува с. Урбабинци на с. Тошевци;
 Указ № 546/обн. 15.09.1964 г. – признава с. Грамада за с.гр.т. Грамада;
 Указ № 1942/обн. 17.09.1974 г. – признава с.гр.т. Грамада за гр. Грамада;
 Указ № 3305/обн. Дв бр. 78/09.10.1987 г. – заличава община Дунавци и присъединява селата Медешевци и Милчина лъка и техните землища към община Грамада;

Население

Население по възраст

Етнически състав 

По етническа група от общо 1985 самоопределили се (към 2011 година):
 българи: 1951
 цигани: 25
 други: 0
 неопределени: 0

Кметове 
 2019 – Милчо Петров Башев (Нова алтернатива и ВОЛЯ) печели на първи тур със 73,75% срещу Николай Пламенов Иванов (ГЕРБ) с 18,17%.
 2015 – Милчо Петров Башев (НФСБ) печели на втори тур с 55,53% срещу Николай Любенов Гергов (МК „Бъдеще за Грамада“ - БДЦ, НДСВ, Народен съюз, КП „Реформаторски блок“) с 44,47%.
 2011 – Николай Любенов Гергов (НДСВ) печели на втори тур с 55,25% срещу Радослав Митков Рангелов (КП „Коалиция за Грамада“ - СДС, ЗНС, Обединен блок на труда - българските лейбъристи, ДСБ) с 44,75%.
 2007 – Николай Любенов Гергов (НДСВ) печели на втори тур с 65,33% срещу Веса Аврамова Микова (Българска социалдемокрация) с 34,67%.
 2003 – Веса Аврамова Микова (Българска социалдемокрация) печели на втори тур с 52% срещу Нешо Нейков (БСП).
 1999 – Нешо Нейков (БСП) печели на втори тур с 51% срещу Димитър Миков (независим).
 1995 – Нешо Нейков (Предизборна коалиция БСП, БЗНС Александър Стамболийски, ПК Екогласност) печели на първи тур с 66% срещу Андрей Андреев (Народен съюз).

Транспорт 
През общината преминават частично 4 пътя от Републиканската пътна мрежа на България с обща дължина 41,8 km:
 последният участък от 15,2 km от Републикански път III-141 (от km 11,9 до km 27,1);
 началният участък от 11,3 km от Републикански път III-1411 (от km 0 до km 11,3);
 началният участък от 6,2 km от Републикански път III-1412 (от km 0 до km 6,2);
 началният участък от 9,1 km от Републикански път III-1413 (от km 0 до km 9,1).

Топографска карта

Бележки

Източници